Grip Pòsin nan : Yon Menas Sante Piblik Pou Lemond
Janet Napolitano, Minis Sekirite Teritoryal Lèzetazini, dekrete yon eta dijans sante piblik. Nan Meksik, grip pòsin nan deja touye 103
Gouvènman divès peyi atravè lemond ap prese pran dispozisyon pou yo anpeche yon epidemi maladi grip pòsin epapiye e pou populasyon yo pa pran panik, nan moman sanble l posib pou yo anrejistre plis ka maladi sa a nan peyi Kanada ak Nouvèl Zeland. OMS (Oganizasyon Mondyal Lasante deklare viris ki bay maladi a se –nap site: “Yon manas pou sante piblik e sa kreye yon ijans o nivo entènasyonal.” Keiji Fukuda se asistan direktè-jeneral OMS. Li pale maten an ak kèk jounalis pa telefon-video depi vil Jenèv, nan peyi Laswis, pou di: "Nou mande tout peyi pou yo ogmante vivilans yo e rete sou le kiviv dekwa pou n kapab detekte osi vit ke posib kijan viris la kapab gaye ou pa gaye." Daprè asistan-direktè Fukuda, kominote entènasyonal la pi byen prepare jounen jodiya ke nan le pase pou l konbat yon maladi enfektyèz tankou grip pòsin nan. Nap siste ankò: "Mwen panse lemond pi byen prepare lontan anpil ke nou te janm pare pou n fè fas ak kalte sitiyasyon sa a. Nan 5 kan ki pase yo, peyi yo travay trè di pou yo kontwole maladi grip avyè a. Yo travay di sou planifikasyon ki nesesè pou n pare kont tout epidemi, e nou genyen nouvo zouti pou sa, nou tabli nouvo sant siveyans pou sa, e nou genyen anpil stòk medikaman nan depo zizoka nou ta gen pou n konfwonte yon sitiyasyon konsa." O Meksik, kote yo anrejistre pi gwo kantite ka grip pòsin nan, responsab lasante yo fè konnen yo kwè maladi a deja touye 103 moun e gen plis pase mil 600 lòt kap soufri avè l. Jodi lendi a, Komisyon Ewopeyèn nan lanse apèl pou l mande pou Minis Sante Piblik peyi manm yo fè yon reyinyon prese-prese pou yo fè deba sou menas posib eklatman maladi a ka poze. Ann Azi, konpayi ayeryèn yo kòmanse fè tès sou pasaje yo. Isit o Zetazini, Minis Sekirite Teritoryal la, Janet Napolitano, dekrete yon eta dijans sou plan sante a paske, daprè li, desizyon sa a pral ede otorite yo depanse lajan Leta Federal ki nesesè pou fè fas a sitiyasyon an epi sa pral pèmèt yo mete a la dispozisyon gran piblik la estòk medikamen anti-viral ki nan depo. Madàm Napolitano lanse apèl pou l mande kowoperasyon popilasyon an nap site : “Gouvènamn an pa kapab rezoud pwoblèm sa a pou kont li. Nou bezwen pou tout moun o Zetazini pran yon ti pa responsablite. Si ou malad, rete lakay ou. Lave men w. Se pou n pran tout prekosyon rezonab sa yo, paske yap ede nou konbat maladi a epi limite kantite moun ki ka trape l." Aprè Meksik ak Lèzetazini, Kanada se 3èm peyi kote yo konfime deteksyon maladi grip pòsin nan, avèk divès moun kap soufri avè l nan pwovens Nouvèl Ekòs avèk Kolonbi Britanik. Gen tès kap fèt pou konnen si maladi a deja parèt ann Frans ak Nouvèl Zeland.